**ตัวชี้วัดที่ 16 : จำนวนเมืองสมุนไพร 1 แห่ง/เขตสุขภาพ**

**สถานการณ์**

ปี พ.ศ. 2561 กรมการแพทย์แผนไทยและการแพทย์ทางเลือก กระทรวงสาธารณสุขได้คัดเลือกจังหวัดต้นแบบในแต่ละภาคเพื่อพัฒนาเป็นเมืองสมุนไพร ได้แก่ ปราจีนบุรี สุราษฎร์ธานี เชียงราย และสกลนคร ในปี พ.ศ. 2561 ได้เพิ่มจังหวัดส่วนขยายเมืองสมุนไพรอีก 9 แห่ง ซึ่งในเขตสุขภาพที่ 10 ได้เลือกจังหวัดอำนาจเจริญเพื่อพัฒนาเป็นเมืองสมุนไพร (Herbal city) ซึ่งจังหวัดอำนาจเจริญมีการแต่งตั้งคณะกรรมการสนับสนุนการดำเนินงานโครงการเมืองสมุนไพร (Herbal city) จังหวัดอำนาจเจริญ โดยมี ผู้ว่าราชการจังหวัดอำนาจเจริญเป็นประธาน หัวหน้าส่วนราชการต่างๆ เป็นกรรมการ และนายแพทย์สาธารณสุขจังหวัดอำนาจเจริญเป็นเลขานุการ ตามคำสั่งจังหวัดอำนาจเจริญที่ 1147/2560

วันที่ 11 ธันวาคม 2561 จัดประชุมคณะกรรมการสนับสนุนการดำเนินงานโครงการเมืองสมุนไพร (Herbal City) จังหวัดอำนาจเจริญ ครั้งที่ 4/2561 ได้มีการทบทวนรายชื่อกรรมการ และแต่งตั้งคณะกรรมการสนับสนุนการดำเนินงานโครงการเมืองสมุนไพร (Herbal City) จังหวัดอำนาจเจริญ ตามคำสั่งจังหวัดอำนาจเจริญที่ 20/2562 ลงวันที่ 4 ธันวาคม 2562

**แผนการดำเนินงานและการแก้ไขปัญหา**

มีการจัดทำวิสัยทัศน์ พันธกิจ เป้าหมาย และยุทธศาสตร์ เพื่อเป็นแนวทางในการดำเนินงานตามโครงการเมืองสมุนไพร จังหวัดอำนาจเจริญ ดังนี้

|  |  |
| --- | --- |
| **วิสัยทัศน์** | **คุณค่าภูมิปัญญาไทย สุดยอดสมุนไพรอำนาจเจริญสู่สากล** |
| **ยุทธศาสตร์** | 1. สร้างความเข้มแข็งของโครงสร้างการบริหาร นโยบายภาครัฐ ท้องถิ่น และประชาชนเพื่อการพัฒนาเมืองสมุนไพรอย่างยั่งยืน
2. ส่งเสริมการใช้ภูมิปัญญาท้องถิ่น สมุนไพร และผลิตภัณฑ์จากสมุนไพร
3. พัฒนามาตรฐานและนวัตกรรมการแพทย์แผนไทย
4. ส่งเสริมผลิตผลสมุนไพรอินทรีย์ที่มีคุณภาพ ตามความต้องการของตลาดทั้งในและต่างประเทศ
 |
| **ยุทธศาสตร์ที่ ๑** สร้างความเข้มแข็งของโครงสร้างการบริหาร นโยบายภาครัฐ ท้องถิ่น และประชาชนเพื่อการพัฒนาเมืองสมุนไพรอย่างยั่งยืน | ตัวชี้วัด1. มีคณะกรรมการสนับสนุนการดำเนินงานโครงการพัฒนาเมืองสมุนไพร
2. มีการบูรณาการแผนงานโครงการในการสนับสนุนเมืองสมุนไพร
3. มีกองทุนยาสมุนไพรระดับจังหวัด
 |
| **ยุทธศาสตร์ที่ ๒**ส่งเสริมการใช้ภูมิปัญญาท้องถิ่น สมุนไพร และผลิตภัณฑ์จากสมุนไพร | ตัวชี้วัด1. มีฐานข้อมูล ผู้ปลูก/พื้นที่ปลูก สมุนไพร
2. มีจุดรวบรวมและขยายสมุนไพรพันธุ์ดี
3. ร้อยละของผู้ป่วยนอกทั้งหมดที่ได้รับบริการ ตรวจ วินิจฉัย รักษาโรค และฟื้นฟูสภาพ ด้วยศาสตร์การแพทย์แผนไทยและการแพทย์ทางเลือก ร้อยละ 18.5
4. ร้อยละมูลค่าการใช้ยาสมุนไพรต่อยาแผนปัจจุบันเพิ่มขึ้น
 |
| **ยุทธศาสตร์ที่ ๓**พัฒนามาตรฐานและนวัตกรรมการแพทย์แผนไทย | ตัวชี้วัด1. มีการพัฒนาผลิตภัณฑ์สมุนไพรเด่นในจังหวัดเพิ่มขึ้นอย่างน้อย 2 ผลิตภัณฑ์
2. การบริการและผลิตผลด้านแพทย์แผนไทยผ่านเกณฑ์มาตรฐาน
3. มีงานวิชาการและนวัตกรรมด้านแพทย์แผนไทย
 |
| **ยุทธศาสตร์ที่ ๔** ส่งเสริมผลิตผลสมุนไพรอินทรีย์ที่มีคุณภาพ ตามความต้องการของตลาดทั้งในและต่างประเทศ | ตัวชี้วัด1. จำนวนของเกษตรกรที่ได้รับการถ่ายทอดความรู้เรื่อง GAP/organic สมุนไพร ปีละ 30 ราย
2. มีการส่งเสริมการปลูกพืชสมุนไพรในพื้นที่ที่ได้รับการรับรอง Organic อย่างน้อย 1 แหล่ง
3. มีแผนข้อมูลความต้องการวัตถุดิบสมุนไพร/ผลิตภัณฑ์สมุนไพรของจังหวัดเมืองสมุนไพร (Demand & Supply Matching) และนำไปสู่การปลูก การผลิตที่เพียงพอต่อความต้องการของตลาด
4. มีแผนการตลาดและการประชาสัมพันธ์ และขับเคลื่อนให้บรรลุเป้าหมายตามแผน
5. มีข้อมูลมูลค่าการตลาดของผลิตภัณฑ์สมุนไพรรวมในจังหวัดมากกว่าค่าเฉลี่ย (ประเมินโดยกรมการแพทย์แผนไทยและการแพทย์ทางเลือก)
 |

**ความสำเร็จในการดำเนินงาน/ปัญหาอุปสรรค**

1**.** กิจกรรมส่งเสริมกลุ่มผู้ปลูกพืชสมุนไพรเพื่อการผลิต

สำนักงานสาธารณสุขจังหวัดอำนาจเจริญได้จัดการอบรมเครือข่ายผู้ปลูกสมุนไพรจังหวัดอำนาจเจริญ 7 อำเภอ ได้แก่ อ.เมืองอำนาจเจริญ อ.ชานุมาน อ.ปทุมราชวงศา อ.พนา อ.ลืออำนาจ อ.เสนางคนิคม และอำเภอหัวตะพาน และได้สนับสนุนคู่มือการปลูกสมุนไพร กล้าพันธุ์สมุนไพร และวัสดุการเกษตรแก่เครือข่ายเกษตรกรผู้ปลูกสมุนไพรซึ่งมีเกษตรกรเข้าร่วมการอบรมทั้งสิ้น 700 คน เบื้องต้นได้เกิดการรวมกลุ่มเกษตรกร 7 อำเภอ ทั้งหมด 146 ราย และมีพื้นที่รวมทั้งหมด 148.25 ไร่ แยกเป็นพื้นที่แต่ละอำเภอ ดังนี้

1. อำเภอชานุมาน 5 ราย จำนวนพื้นที่ 8.00 ไร่
2. อำเภอปทุมราชวงศา 26 ราย จำนวนพื้นที่ 20.00 ไร่
3. อำเภอพนา 48 ราย จำนวนพื้นที่ 48.25 ไร่
4. อำเภอเมือง 10 ราย จำนวนพื้นที่ 20.50 ไร่
5. อำเภอลืออำนาจ 29 ราย จำนวนพื้นที่ 24.50 ไร่
6. อำเภอเสนางคนิคม 9 ราย จำนวนพื้นที่ 10.00 ไร่
7. อำเภอหัวตะพาน 19 ราย จำนวนพื้นที่ 17.00 ไร่

2. กิจกรรมส่งเสริมการแปรรูปผลิตภัณฑ์สมุนไพรจากกลุ่มเกษตรกร

รพ.พนา ได้ร่วมกับคณะเภสัชศาสตร์ มหาวิทยาลัยอุบลราชธานี เพื่อดำเนินการศึกษา วิจัยพัฒนาสูตรตำรับผลิตภัณฑ์สุขภาพจากสมุนไพรที่มีคุณภาพ มาตรฐาน ทันสมัย และสอดคล้องกับความต้องการของผู้บริโภค ได้แก่ผลิตภัณฑ์สุขภาพจากสมุนไพรประเภทอาหาร อาหารเสริม และเครื่องสำอาง เพื่อเพิ่มโอกาสการขยายตลาดผลิตภัณฑ์ และเพิ่มการใช้ผลผลิตสมุนไพรคุณภาพดีจากเครือข่ายผู้ปลูกสมุนไพรจังหวัดอำนาจเจริญเป็นวัตถุดิบในการผลิตผลิตภัณฑ์เพื่อสุขภาพจากสมุนไพร ซึ่งจะเป็นการขยายการปลูกสมุนไพรให้สอดคล้องกับความต้องการใช้วัตถุดิบที่สูงขึ้น ซึ่งการพัฒนาผลิตภัณฑ์ใหม่ดังกล่าวมีจุดประสงค์เพื่อพัฒนาผลิตภัณฑ์จากพืชสมุนไพรที่ส่งเสริมปลูกได้ในพื้นที่จังหวัดอำนาจเจริญ ได้แก่ ขมิ้นชัน บัวบก อัญชัญ กระเม็ง หมี่ และข้าวหอมมะลิ อำนาจเจริญที่มีชื่อเสียง เพื่อสร้างรายได้ให้ประชาชน กระตุ้นเศรษฐกิจ และส่งเสริมการใช้สมุนไพรเพื่อการดูแลสุขภาพประชาชน ต่อไป โดยได้ดำเนินการเพื่อจ้างเหมาศึกษาพัฒนาผลิตภัณฑ์สุขภาพจากสมุนไพร จำนวน 7 รายการ ได้แก่

1) น้ำมันรำข้าวและจมูกข้าวหอมมะลิอำนาจเจริญ สูตร ผสม สารสกัดขมิ้นชัน และสารสกัดใบบัวบก พนาพรรณ

2) ข้าวอำนาจเจริญ 4 สายพันธุ์ ผสมสมุนไพรกึ่งสำเร็จรูป(ชนิดผงชงดื่ม)พนาพรรณ

3) แชมพูสมุนไพรสูตรอัญชัญ + กระเม็ง + ใบหมี่พนาพรรณ

4) ครีมนวดผมผสมสมุนไพรขมิ้นชัน น้ำมันรำข้าว น้ำมันผิวมะกรูดพนาพรรณ

5) ครีมทาผิวหน้าสารสกัดขมิ้นชัน + บัวบกพนาพรรณ

6) โลชั่นทาผิวกาย ผสมน้ำมันรำข้าว + ขมิ้นชันพนาพรรณ

7) ครีมขัดผิวมะขามพนาพรรณ

**ข้อเสนอแนะเชิงนโยบาย และความต้องการสนันสนุนจากส่วนกลาง**

1. กรมการแพทย์แผนไทยฯ ควรมีแนวทางการดำเนินงานเมืองสมุนไพรที่ชัดเจน เพื่อทางจังหวัดจะได้ดำเนินงานได้อย่างเป็นระบบ

 2. กรมการแพทย์แผนไทยฯ ควรมีข้อมูลความต้องการให้สมุนไพรแต่ละรายการ เพื่อทางจังหวัดจะได้สนับสนุนพื้นที่ปลูกได้อย่างถูกต้อง

 3. กรมการแพทย์แผนไทยฯ ควรสนับสนุนบุคลากรสำหรับจังหวัดที่ถูกเลือกพัฒนาให้เป็นเมืองสมุนไพร